BROJ: 711-I-978-P-367-18/19-04-18

Zagreb, 18. travnja 2019.g.

Povjerenstvo za odlučivanje o sukobu interesa (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), u predmetu **dužnosnika Edia Pastorvicchia, općinskog načelnika Općine Bale**, pokrenutom Odlukom Povjerenstva, BROJ: 711-I-348-P-367-18/19-02-18 od 18. siječnja 2019.g., na 47. sjednici, održanoj 18. travnja 2019., donosi sljedeću:

**ODLUKU**

1. **Istovremenim obnašanjem dužnosti općinskog načelnika Općine Bale i obavljanjem funkcije člana Nadzornog odbora trgovačkog društva MON PERIN d.o.o. od 19. travnja 2017.g. do 18. svibnja 2018., dužnosnik Edi Pastorvicchio počinio je povredu članka 14. stavka 1. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Edi Pastorvicchiu izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u iznosu od 2.000,00 kuna, koja će se izvršiti u 2 jednaka uzastopna mjesečna obroka, svaki u pojedinačnom iznosu od 1.000,00 kuna.**

Obrazloženje

Povjerenstvo je na 35. sjednici održanoj 18. siječnja 2019., pokrenulo postupak za odlučivanje o sukobu interesa protiv dužnosnika Edi Pastorvicchia, općinskog načelnika Općine Bale, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja funkcije člana nadzornog odbora trgovačkog društva MON PERIN d.o.o.

Na odluku Povjerenstva o pokretanju postupka dužnosnik Edi Pastorvicchio dostavio je pisano očitovanje, koje je zaprimljeno u knjizi ulazne pošte Povjerenstva 2. travnja 2019., pod brojem: 711-U-1477-P-367-18/19-03-4. U očitovanju dužnosnik u bitnom navodi da mu je dana 18. svibnja 2018. istekao mandat člana Nadzornog odbora trgovačkog društva MON PERIN d.o.o. Dužnosnik napominje da je to trgovačko društvo od posebnog interesa za Općinu Bale te da je Općina jedan od suosnivača tog trgovačkog društva i da ima pravo u skladu sa Društvenim ugovorom na dva člana u Nadzornom odboru.

Dužnosnik napominje da tijekom svog mandata nije primao naknadu za članstvo u Nadzornom odboru tog trgovačkog društva te ukazuje da je temeljem članka 14. stavka 2. ZSSI-a, dužnosnicima dozvoljeno biti u najviše dva nadzorna odbora trgovačkih društava od posebnog interesa za jedinicu lokalne samouprave te da nije bio u sukobu interesa.

U prilogu očitovanja dužnosnik je dostavio Odluku Skupštine Društva MON PERIN d.o.o. od 18. svibnja 2018., Odluku o isplati naknade članovima Nadzornog odbora trgovačkog društva MON PERIN d.o.o. od 18. svibnja 2018., potvrdu istog trgovačkog društva o odricanju od novčane naknade od 21. svibnja 2018. te Izvod iz knjige poslovnih udjela broj 201900001 društva sa ograničenom odgovornošću MON PERIN d.o.o., Bale prema stanju na dan 31. 12. 2018. .

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Napominje se da je člankom 14. stavkom 2. ZSSI-a propisano je da dužnosnici mogu iznimno biti članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Stoga se ističe da je istovremeno obnašanje dužnosti i funkcije člana nadzornog odbora trgovačka društva člankom 14. stavkom 1. ZSSI-a striktno i beziznimno zabranjeno, dok je članstvo u nadzornom odboru iznimno dopušteno u izvanproračunskim fondovima koji su proglašeni od posebnog interesa.

Napominje se da je dužnosnik Povjerenstvu dana 9. lipnja 2017. podnio Izvješće o imovinskom stanju povodom ponovnog izbora na dužnost općinskog načelnika Općine Bale. Dužnosnik je u navedenom Izvješću prijavio podatak da dužnost obnaša volonterski uz naknadu od 4.800,00 kuna te da je uz obnašanje navedene dužnosti član nadzornog odbora trgovačkog društva MON PERIN d.o.o.

Uvidom u povijesni izvadak iz sudskog registra Trgovačkog suda u Pazinu, Povjerenstvo je utvrdilo da je pod matičnim brojem subjekta 040224587 upisano trgovačko MON PERIN d.o.o. OIB: 06374155285, sa sjedištem u Balama. Kao jedan od osnivača tog trgovačkog društva upisan je Edi Pastorvicchio s osobnim podacima istovjetnima podacima navedenim u izvješću o imovinskom stanju dužnosnika. Također Edi Pastorvicchio je sukladno rješenju suda broj Tt-17/2531-1 od 19. travnja 2017.g. upisan kao član nadzornog odbora istog trgovačkog društva, pri čemu nije razvidan točan datum imenovanja u Nadzorni odbor. Stoga Povjerenstvo u ovom trenutku kao datum početka obavljanja ove funkcije uzima datum upisa u sudski registar.

Izvršen je uvid u vjerodostojnu dokumentaciju, koju je dužnosnik dostavio uz očitovanje na odluku o pokretanju postupka. Utvrđeno je da je da je Odlukom Skupštine Trgovačkog društva MON PERIN d.o.o. od 18. svibnja 2018. dužnosnik opozvan sa mjesta člana Nadzornog odbora tog trgovačkog društva radi isteka mandata. Ujedno, utvrđeno je da je Skupština trgovačkog društva MON PERIN d.o.o. donijela odluku o isplati naknade članovima Nadzornog odbora za dosadašnji rad te izdanu potvrdu kojom se potvrđuje da se dužnosnik Edi Pastrovicchio osobno odrekao prava na navedenu novčanu naknadu.

Iz očitovanja dužnosnika može se zaključiti da je dužnosnik pogrešno smatrao da njegovo članstvo u Nadzornom odboru trgovačkog društva MON PERIN d.o.o. nije protivno ZSSI-u. Međutim, dužnosnikova eventualna zabluda o protupravnosti njegova postupanja ne otklanja činjenicu postupanja protivno striktno i beziznimno propisane zabrane iz članka 14. stavka 1. ZSSI-a.

Slijedom navedenog, na temelju prikupljenih podataka i dokumentacije Povjerenstvo je u provedenom postupku nedvojbeno utvrdilo kako je dužnosnik Edi Pastrovicchio istovremenim obnašanjem dužnosti općinskog načelnika općine Bale i obavljanjem funkcije člana Nadzornog odbora trgovačkog društva MON PERIN d.o.o. od 19. travnja 2017.g. do 18. svibnja 2018., počinio povredu članka 14. stavka 1. ZSSI-a. Stoga je Povjerenstvo donijelo odluku kao u točki I. izreke.

Člankom 42. ZSSI-a propisane su sankcije koje se mogu izreći za povredu određenih članaka navedenog zakona, među kojima su članak 14. i članak 16. stavak 1. ZSSI-a. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo okolnost da je dužnosnik činio utvrđenu povredu ZSSI-a u razdoblju duljem od godine dana.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona. Pritom se napominje da se plaćom, sukladno članku 4. stavku 1. ZSSI-a, smatra svaki novčani primitak za obnašanje dužnosti pa tako i eventualna naknada plaće nakon prestanka obnašanja dužnosti.

Kao okolnost koja ublažava težinu povrede odredbi ZSSI-a, Povjerenstvo je uzelo u obzir da dužnosnik za članstvo u Nadzornom odboru navedenog trgovačkog društva nije primio naknadu odnosno da se je odrekao primiti novčanu naknadu koja se isplaćivala na temelju Odluke Skupštine društva članovima Nadzornog odbora za dotadašnji rad u iznosu od 10.000,00 kuna te da je u Izvješću o imovinskom stanju koje je podnio 9. lipnja 2017., uredno prijavio činjenicu obavljanja predmetne funkcije.

Cijeneći navedene okolnosti, Povjerenstvo smatra da je za utvrđene povrede ZSSI-a primjerena minimalna propisana sankcija iz članka 42. stavka 1. podstavka 2. u vezi s člankom 44. ZSSI-a, odnosno obustava isplate dijela neto mjesečne plaće u ukupnom iznosu od 2.000,00 kn, koja će trajati 4 mjeseca, a izvršit će se u 2 jednaka uzastopna mjesečna obroka, svaki u pojedinačnom iznosu od 1.000,00 kn.

Stoga je Povjerenstvo donijelo odluka kao u točki II. izreke.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Edi Pastorvicchio , elektroničkom dostavom
2. Na znanje – putem adrese el. pošte s koje je upućena prijava
3. Objava na internetskoj stranici Povjerenstva
4. Pismohrana